'Dronkbestuur'-bewyse onder vergrootglas in Yengeni-verhoor | Maroela Media
Die verhoor van die ANC-swaargewig, Tony Yengeni, wat van dronkbestuur aangekla word, het Vrydag tot stilstand gekom toe die staatsaanklaer en die verdediging koppe gestamp het oor die bewyse in die saak.
Yengeni het skuld ontken op die aanklag teen hom. Hy is drie jaar gelede in Buitengrachtstraat in die Kaapstadse sakesentrum in hegtenis geneem nadat 'n blaastoets getoon het sy bloedalkoholvlak is vyf keer meer as die wettige perk.
Tydens Vrydag se verrigtinge het die staatsaanklaer, Leon Snyman, 'n dokument aan die hof oorhandig waarop Yengeni se bloedalkoholvlak ten tyde van sy inhegtenisneming aangedui word. Volgens Snyman is die dokument, sonder die verklaring van die betrokke analis, genoeg bewys van Yengeni se oortreding.
Dirk Uijs, vir die verdediging, het gesê die dokument kan nie deur die hof aanvaar word sonder die analis se verslag nie. Snyman het volgehou die analis se verslag is nie noodsaaklik nie, terwyl Uijs volgehou het dit moet ook by die hof ingedien word.
Tydens Yengeni se vorige hofverskyning het Uijs gesê die polisiebeampte wat Yengeni in hegtenis geneem en die voorval in die polisie se oortredingsboek aangeteken het, het die inligting na die voorval "opgemaak" om sy verklaring in die hof te ondersteun.
Die staat het Vrydag 'n tweede polisiebeampte laat getuig wat aan die hof gesê het die voorval was reeds in die boek aangeteken toe dit aan hom oorhandig is. Dit sou dus onmoontlik wees vir die eerste polisiebeampte om na die tyd die voorval in die boek aan te teken.
Die saak is tot 18 Maart uitgestel om die landdros kans te gee om te besluit of die dokument wat Yengeni se bloedalkoholvlak aandui, genoeg bewys is sonder die verklaring van die analis.
Die Forensiese lab het al die data op rekord, kry dit net daar. Dis mos nie moeilik nie ?
Die man se alkoholvlakke was te hoog en sy bloed monsters dui dit aan – short en sweet – hys skuldig.
MAAR nou ja – hys mos ook een van nr1 se maatjies so hy sal loskom.
Die verdediging tree namens n top lid vd ANC op en die staatsaanklaer werk vir die ANC-regering se dept van justisie. Dis onverklaarbaar waarom hulle koppe stamp. Gooi eenvoudig die saak uit.